32005R1667
L 269/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1667/2005 НА КОМИСИЯТА
от 13 октомври 2005 година
за изменение на Регламент (ЕО) № 60/2004 за определяне на преходни мерки в сектора на захарта във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия,
като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия, и по-специално член 41, първи параграф от него,
като има предвид, че:
(1)
Съгласно член 7, параграф 2 от Регламент (ЕО) № 60/2004 на Комисията от 14 януари 2004 г. за определяне на преходни мерки в сектора на захарта във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия (1) сумата, която се начислява за тези държави-членки за излишъците, от които не са се освободили, се взема предвид при изчисляването на налози върху производството на захар за 2004-2005 пазарна година.
(2)
Сумата, която следва да се начисли, няма да е известна, когато налозите върху производството за пазарната 2004-2005 година се изчисляват през месец септември 2005 г., тъй като крайният срок за представяне на доказателство за освобождаване от излишъците е бил отложен до 31 март 2006 г. с Регламент (ЕО) № 651/2005 на Комисията. Следователно е необходимо да се включи разпоредба тази сума да се взема предвид при изчисляването на налози върху производството за пазарната 2005-2006 година, през месец септември 2006 г.
(3)
Регламент (ЕО) № 60/2004 следва да се измени съобразно това. Тъй като това изменение трябва да предхожда определянето на налози върху производството за 2004-2005 пазарна година, настоящият регламент влиза в сила веднага.
(4)
Мерките, предвидени в настоящия регламент, са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Член 7, параграф 2 от Регламент (ЕО) № 60/2004 се заменя със следното:
„2. Ако не бъде предоставено доказателство съгласно параграф 1 за освобождаване на пазара от излишъци по отношение на цялото или на част от количеството, на новата държава-членка се начислява сума, равна на количеството, което не е било освободено, умножено по най-високите възстановявания при износ, приложими за бялата захар, която се включва в код по КН 1701 99 10, за периода от 1 май 2004 г. до 30 ноември 2005 г. Определя се дял за вноска в бюджета на Общността, която се равнява на максимум до 25 % от общата сума, не по-късно от 31 декември на всяка от годините 2006, 2007, 2008 и 2009. Общата сума ще бъде взета предвид при изчисляването на налозите върху производството за 2005-2006 пазарна година.“
Член 2
Настоящият регламент влиза в сила от деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 октомври 2005 година.